เรื่องที่เรายังไม่รู้ของกระเป๋า CHANEL
ราคากระเป๋า CHANEL รุ่น Reissue 2.55 Size 225 10 ปีที่แล้ว ราคาประมาณ 84,275 บาท ปัจจุบัน กระเป๋าใบนี้ มีราคาสูงถึง 165,736 บาท   ใครจะไปคิดว่ากระเป๋าใบเดิมจะมีมูลค่าเพิ่มขึ้นถึง 97% คิดเป็นอัตราการผลตอบแทนทบต้น (CAGR) 7% ต่อปี ซึ่งถือว่าเยอะกว่า Yield ของหุ้นกลุ่มปันผลสูงในตลาดหุ้นไทย (SETHD) ที่ 4% เกือบเท่าตัว  CHANEL เริ่มแรกไม่ได้ผลิตกระเป๋า และมีประวัติน่าสนใจอย่างไร ลงทุนแมนจะเล่าให้ฟัง
3 เม.ย. 2561

.trocadero {
font-family: 'Tahoma';
font-size: 17px;
}
เรื่องที่เรายังไม่รู้ของกระเป๋า CHANEL / โดย ลงทุนแมน
ราคากระเป๋า CHANEL รุ่น Reissue 2.55 Size 225
10 ปีที่แล้ว ราคาประมาณ 84,275 บาท
ปัจจุบัน กระเป๋าใบนี้ มีราคาสูงถึง 165,736 บาท
ใครจะไปคิดว่ากระเป๋าใบเดิมจะมีมูลค่าเพิ่มขึ้นถึง 97%
คิดเป็นอัตราการเติบโตแบบทบต้น (CAGR) 7% ต่อปี
CHANEL เริ่มแรกไม่ได้ผลิตกระเป๋า และมีประวัติน่าสนใจอย่างไร
ลงทุนแมนจะเล่าให้ฟัง
ย้อนกลับไปเมื่อ 135 ปีก่อนในประเทศฝรั่งเศส ..
เด็กหญิงชื่อ Gabrielle Bonheur Chanel ได้ถือกำเนิดขึ้น
และเติบโตในสถานเด็กกำพร้า ตั้งแต่อายุ 12 ขวบ แม่เธอเสียชีวิต และพ่อเธอได้หายตัวไป
หลายคนคงใช้ชีวิตอย่างสิ้นหวัง ท้อแท้กับโชคชะตาที่เหมือนเล่นตลก แต่ไม่ใช่กับ Gabrielle Chanel
เธอได้มีโอกาสเรียนการเย็บปักถักร้อย และทำงานหารายได้พิเศษจากการร้องเพลงในคาบาเร่ต์
ที่นี่เอง เป็นต้นกำเนิดของคำว่า “Coco” ซึ่งเกิดมาจากผู้ชมที่ชื่นชอบบทเพลง “Who’s seen Coco in the Trocadéro?” ที่ Gabrielle นำมาร้อง จนนำมาเรียกติดปากเป็นชื่อเล่นของเธอ
หลังจากนั้นไม่นานเธอก็ได้ออกแบบหมวกใบแรก จนต่อมาเธอได้เปลี่ยนอาชีพมาเป็นช่างทำหมวกและเปิดร้าน “CHANEL Modes” สาขาแรกอยู่ที่ถนน Cambon กรุงปารีสเมื่อปี 1910
ต่อมา Gabrielle ได้เปิดกิจการ Couture ของตัวเองเพื่อรับออกแบบสูทสำหรับผู้หญิง ด้วยผ้า “Wool Jersey” ซึ่งไม่เคยมีใครนำมาใช้มาก่อน และนับเป็นจุดเริ่มต้นของการออกแบบเสื้อผ้าที่ไม่เหมือนใคร
ในปี 1921 เธอได้เปิดตัวน้ำหอมขวดแรก Chanel No. 5 ซึ่งได้รับความนิยมอย่างแพร่หลาย จนถึงยุคปัจจุบัน
ไม่หมดเพียงแค่นั้น เธอยังปฏิวัติความเชื่อเรื่องการแต่งกายของผู้หญิงสมัยนั้นอีกด้วย
สมัยก่อน ผู้หญิงนิยมใส่ชุดรัดเอว กระโปรงเป็นสุ่มยาวไปถึงข้อเท้าเพื่ออวดทรวดทรงสรีระร่างกาย
แต่ Gabrielle กลับนำเสนอแฟชั่นในแบบฉบับของตนเองที่เน้นความเรียบง่าย สวมใส่สบาย โทนสีขาวดำซึ่งได้แรงบันดาลใจมาจากชุดของแม่ชี เมื่อสมัยเธออยู่ในสถานเด็กกำพร้าตั้งแต่เด็ก
จนในปี 1935 เธอมีคนงานกว่า 4,000 คน และขยายกิจการ boutique ไปได้มากถึง 5 สาขา
ที่น่าสนใจคือ ระหว่างช่วงชีวิต Gabrielle ต้องผ่านสงครามโลกถึง 2 ครั้ง
ครั้งแรก ปี 1919 ทำให้กิจการรับออกแบบและตัดเสื้อสูทของเธอต้องปิดลง
ครั้งที่สอง ปี 1939 เธอต้องตัดสินใจปิดสาขา Boutique ลงทั้งหมด เหลือแค่สาขาหลักที่แรกบนถนน Cambon และ ต้องหลบหนีไปอยู่ประเทศสวิตเซอร์แลนด์
หลังจากนั้น 15 ปี เมื่อสงครามโลกครั้งที่ 2 ยุติลง
เธอก็กลับมาสู่วงการแฟชั่นอีกครั้งด้วยวัย 71 ปี และสานต่อความฝันในการเปลี่ยนแปลงโลกแห่งแฟชั่นอีกครั้งด้วยผลงานของเธอ
เธอได้สร้างสรรค์ผลงานแฟชั่นไว้มากมายผ่านสินค้าที่เธอออกแบบ จนในที่สุดกระเป๋าใบแรกของ CHANEL ก็ได้ถูกวางขาย เมื่อปี 1955 หรือเมื่อ Gabrielle มีอายุได้ 72 ปี ในรุ่น “The 2.55 Bag”
กระเป๋าใบนี้บุลายสี่เหลี่ยมข้าวหลามตัด และมีวัสดุเป็นหนังทั้งใบ มาพร้อมอะไหล่สีทอง มีน้ำหนักเบา จนได้รับความนิยมอย่างรวดเร็ว และกลายเป็นเอกลักษณ์ของกระเป๋าแบรนด์นี้มาจนถึงยุคปัจจุบัน
ในที่สุด เธอก็ได้เสียชีวิตลงในวัย 87 ปี..
ที่น่าทึ่งคือระหว่างนั้น สิ่งที่เธอกำลังทำก่อนเสียชีวิต คือ การออกแบบงานคอลเล็กชันฤดูใบไม้ผลิของ CHANEL
ปัจจุบัน CHANEL มีมูลค่าแบรนด์ถึง 227,900 ล้านบาท
มี 310 สาขาทั่วโลก ไม่รวมเคาน์เตอร์เครื่องสำอางตามห้างสรรพสินค้า และ มีรายได้ต่อปีมากถึง ปีละประมาณ 160,000 ล้านบาท
ถึงแม้ว่าเบื้องหลังความสำเร็จของ CHANEL ไม่ได้สวยหรู ดูดีเหมือนภาพลักษณ์ของแบรนด์
ต้นทุนชีวิตของ Gabrielle น่าจะมีมูลค่า 0 บาท หรือติดลบ เพราะเธอโตในสถานเด็กกำพร้า ไม่มีพ่อและแม่
ถ้าเธอไม่กลับมาทำตามความฝันหลังสงครามโลกครั้งที่สอง ก็อาจจะไม่มีกระเป๋า CHANEL น้ำหอม CHANEL No. 5 หรือเครื่องประดับสวยหรูต่างๆมากมาย ให้เห็นในปัจจุบัน
ความสำเร็จที่พูดถึงอาจจะไม่ได้หมายถึงมูลค่าของบริษัท CHANEL ที่โตขึ้นทุกปีอย่างแข็งแกร่ง
แต่อาจจะเป็นประวัติศาสตร์ ความฝัน และความมุ่งมันที่น่าทึ่งของผู้ก่อตั้ง ที่มีค่ามากจนวัดไม่ได้นั่นเอง
แล้วต้นทุนชีวิตเรามีมากหรือน้อยกว่า Gabrielle แค่ไหน
เรามีความฝัน หรือ ความมุ่งมั่นที่จะทำอะไรบ้าง
ถ้าเราทำสำเร็จ สักวันหนึ่งเราอาจจะมีแบรนด์ระดับโลกเหมือน CHANEL ก็เป็นได้..
----------------------
<ad> หนังสือลงทุนแมน 2.0 วางแผงแล้วหาซื้อได้ที่ร้านหนังสือชั้นนำทั่วประเทศ
โหลดแอป blockdit อ่านฟรีได้ที่ 
ลงทุนแมนมี 
 
 
 line@ แล้ว ติดตามได้โดยค้นหา ไอดีชื่อ longtunman ในแพลตฟอร์มนั้น
----------------------
Reference
-
-
-
-
-